Document ID: 31997D0312

KOMISSION PÄÄTÖS,
tehty 12 päivänä toukokuuta 1997,
BSE:tä koskevista täytäntöönpanotoimenpiteistä Irlannissa (97/312/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa sisämarkkinoiden toteuttamista varten 26 päivänä kesäkuuta 1990 annetun neuvoston direktiivin 90/425/ETY (1), sellaisena kuin se on viimeksi muutettuna direktiivillä 92/118/ETY (2), ja erityisesti sen 10 artiklan 4 kohdan,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (3), sellaisena kuin se on viimeksi muutettuna direktiivillä 92/118/ETY, ja erityisesti sen 9 artiklan 4 kohdan,
sekä katsoo, että
direktiivin 89/662/ETY 9 artiklan 1 kohdan toisen alakohdan ja direktiivin 90/425/ETY 10 artiklan 1 kohdan toisen alakohdan mukaisesti alkuperämaana olevan jäsenvaltion on toteutettava alueellaan aiheelliset toimenpiteet kaikkien sellaisten tilanteiden estämiseksi, jotka voivat muodostaa vakavan uhan eläimille tai ihmisten terveydelle,
eläinten terveyden ja kansanterveyden suojelemiseksi yhteisössä komissio on tehnyt BSE:hen liittyvistä tietyistä suojatoimenpiteistä ja päätösten 89/469/ETY ja 90/200/ETY kumoamisesta 27 päivänä heinäkuuta 1994 tehdyn päätöksen 94/474/EY (4), sellaisena kuin se on viimeksi muutettuna päätöksellä 95/287/EY (5), nautaeläinten alkioiden BSE:hen (bovine spongiform encephalopathy) liittyvistä tietyistä suojatoimenpiteistä Yhdistyneessä kuningaskunnassa 14 päivänä toukokuuta 1992 tehdyn päätöksen 92/290/ETY (6), sellaisena kuin se on muutettuna Itävallan, Suomen ja Ruotsin liittymisasiakirjalla, BSE:hen ja nisäkkäistä saatuihin eläinvalkuaisiin perustuvaan ravintoon liittyvistä tietyistä suojatoimenpiteistä 27 päivänä kesäkuuta 1994 tehdyn päätöksen 94/381/EY (7), sellaisena kuin se on muutettuna päätöksellä 95/60/EY (8), märehtijöistä peräisin olevan eläinjätteen käsittelyssä BSE-taudinaiheuttajien inaktivoimiseksi käytettävien vaihtoehtoisten lämpökäsittelyjärjestelmien hyväksymisestä 27 päivänä kesäkuuta 1994 tehdyn päätöksen 94/382/EY (9), sellaisena kuin se on muutettuna päätöksellä 95/29/EY (10), tietyistä BSE:hen liittyvistä kiireellisistä suojatoimenpiteistä 27 päivänä maaliskuuta 1996 tehdyn päätöksen 96/239/EY (11), sellaisena kuin se on muutettuna päätöksellä 96/362/EY (12) sekä eläinjätteen käsittelyssä BSE-taudinaiheuttajien inaktivoimiseksi käytettävien vaihtoehtoisten lämpökäsittelyjärjestelmien hyväksymisestä 18 päivänä heinäkuuta 1996 tehdyn komission päätöksen 96/449/EY (13),
sen jälkeen kun maaliskuussa 1996 julkaistiin uusia tietoja, joiden mukaan tietyissä Creutzfeldt-Jakobin taudin tapauksissa yhteyttä BSE:hen ei ole voitu sulkea pois, yhteisön toimielimet ovat havainneet tarpeen toimia päättäväisesti BSE:n torjumiseksi ja lopulliseksi hävittämiseksi,
Irlannissa on ilmennyt BSE-tautitapauksia alkuperäkarjassa,
BSE:n torjumiseksi päätöksessä 96/449/EY vaaditaan, että 1 päivästä huhtikuuta 1997 eläinjäte on käsiteltävä järjestelmässä, jossa saavutetaan vähintään 133 C °:n lämpötila kolmen baarin paineessa 20 minuutin ajan; tämän lisäksi eläinlääkintäalan tiedekomitea on suositellut, että erityinen riskiaines (SRM), joka määritellään seuraavasti:
a) seuraavien eläinten pää, mukaan lukien aivot ja silmät, mutta ilman kieltä, sekä selkäydin:
- yli 12 kuukauden ikäiset nautaeläimet;
- yli 12 kuukauden ikäiset lampaat ja vuohet tai sellaiset lampaat ja vuohet, joiden ikenistä on puhjennut pysyvä etuhammas,
b) lampaiden ja vuohien perna.
olisi poistettava ihmisten ja eläinten ravintoketjuista,
Irlanti esitteli marraskuussa 1996 komissiolle suunnitelman, jäljempänä `suunnitelma`, lisätoimenpiteistä BSE:n torjumiseksi ja hävittämiseksi Irlannissa; Irlanti esitteli 24 päivänä helmikuuta 1997 muutetun suunnitelman,
suunnitelman pääkohdat ovat:
a) BSE-tartunnan saaneeksi epäiltyjen eläinten pakollinen teurastus ja hävittäminen, ja jos tauti on varmistettu, kaikkiin sellaisiin karjoihin kuuluvien eläinten teurastus ja hävittäminen, joissa on esiintynyt BSE-tapauksia;
b) sellaisten eläinten tunnistaminen, jotka ovat altistuneet samoille riskeille kuin tartunnan saaneet eläimet;
c) toimenpiteet erityisen riskiaineksen poistamiseksi ihmisten ja eläinten ravintoketjuista;
d) erityistä riskiainesta sisältävän lihaluujauhon käyttökielto ja voimassa olevien varastojen poisto,
BSE:n torjuntaan ja uusien tautitapausten lukumäärän vähentämiseen tähtäävän ohjelman olisi keskityttävä sellaisten eläinten poistamiseen, jotka ovat kaikkein todennäköisemmin altistuneet saastuneelle lihaluujauholle, neuvoston 1-3 päivänä huhtikuuta 1996 pitämässään kokouksessa tekemien päätelmien 6 kohdassa esitetyn periaatteen mukaisesti,
neuvosto päätti, että tällaisen vaihtoehdon on tapauskohtaisesti oltava avoin myös muille jäsenvaltioille kuin Yhdistyneelle kuningaskunnalle,
Irlannin viranomaiset tekevät täydellisen epidemiologisen tutkimuksen jokaisesta BSE-tapauksesta tunnistaakseen muut saastuneelle lihaluujauholle todennäköisesti altistuneet eläimet sekä teurastavat tällaiset eläimet ja hävittävät niiden ruhot; tässä tutkimuksessa otetaan huomioon mahdollisesti muille tiloille siirretyt eläimet,
tämän vuoksi komissio voi hyväksyä sen, että yhteisö osallistuu Irlannin laatiman BSE:n hävittämisohjelman rahoitukseen samojen periaatteiden mukaisesti ja samaa menettelyä noudattaen kuin on vahvistettu neuvoston 1-3 päivänä huhtikuuta 1996 pitämässä kokouksessa tekemien päätelmien 8 ja 9 kohdassa,
markkinatuen antamiseksi komissio on neuvoston tekemien päätelmien 9 kohdan mukaisesti antanut komission asetuksen (EY) N:o 716/96 (14), sellaisena kuin se on viimeksi muutettuna asetuksella (EY) N:o 2423/96 (15), ja asetuksen (EY) N:o 717/96 (16), sellaisena kuin se on muutettuna asetuksella (EY) N:o 841/96 (17),
samanlaista toimenpidettä ehdotetaan taloudellisen avun antamiseksi Irlannille kyseisen suunnitelman osalta,
13 päivänä marraskuuta 1996 esitetty suunnitelma, sellaisena kuin se on muutettuna 24 päivänä helmikuuta 1997, vaikuttaa BSE-tapausten määrän vähenemiseen ja tautiin liittyvän valvonnan lisääntymiseen, ja se olisi tämän vuoksi hyväksyttävä,
komissio suorittaa Irlannissa yhteisön tarkastuksia tässä päätöksessä säädettyjen toimenpiteiden soveltamisen tarkistamiseksi, ja
tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Hyväksytään Irlannin marraskuussa 1996 esittämä BSE:tä koskeva suunnitelma sellaisena kuin se on muutettuna 24 päivänä helmikuuta 1997.
2 artikla
Irlannin on saatettava voimaan 1 päivään toukokuuta 1997 mennessä 1 artiklassa tarkoitetun suunnitelman täytäntöönpanoon tarvittavat lait, asetukset ja hallinnolliset määräykset.
3 artikla
1. Irlannin on annettava komissiolle tieto kaikista aikeista muuttaa 1 artiklassa esitettyä suunnitelmaa.
2. Tätä päätöstä tarkastellaan uudelleen niin pian kuin mahdollista 1 kohdassa tarkoitetun tiedonannon jälkeen.
4 artikla
Komissio suorittaa paikalla tehtäviä yhteisön tarkastuksia Irlannissa suunnitelman tehokkaan täytäntöönpanon varmistamiseksi.
5 artikla
Tämä päätös on osoitettu kaikille jäsenvaltioille.
Tehty Brysselissä 12 päivänä toukokuuta 1997.

Labels: 18
6